b"\n_START_ARTICLE_\nMetralladora pesant Tipus 92\n_START_SECTION_\nDesenvolupament\n_START_PARAGRAPH_\nDespr\xc3\xa9s del per\xc3\xadode a\xc3\xafllacionista, l'Imperi Japon\xc3\xa8s va comen\xc3\xa7ar una r\xc3\xa0pida industrialitzaci\xc3\xb3 a finals del segle XIX. Rebent assessorament de les pot\xc3\xa8ncies europees, el Jap\xc3\xb3 tamb\xc3\xa9 va comen\xc3\xa7ar a modernitzar les seves forces armades. A comen\xc3\xa7aments del segle XX van apar\xc3\xa8ixer les metralladores, per\xc3\xb2 encara eren un invent recent i els assessors europeus encara no en copsaven la seva import\xc3\xa0ncia t\xc3\xa0ctica, assumint que simplement eren armes defensives contra assalts en massa._NEWLINE_Els japonesos de seguida van adonar-se tamb\xc3\xa9 del seu potencial ofensiu i van comen\xc3\xa7ar a fabricar sota llic\xc3\xa8ncia la metralladora Hotchkiss model 1897. Tot i que la majoria d'assessors del Jap\xc3\xb3 eren alemanys, \xc3\xa9s possible que decidissin decantar-se per un model franc\xc3\xa8s a causa de la refrigeraci\xc3\xb3 per aire. La variant japonesa feia servir cartutxos 6,5\xc3\x9750 mm Arisaka i, en comptes dels cinc anells de refrigeraci\xc3\xb3 de l'original francesa, aquesta en tenia set. Durant la Guerra russojaponesa les metralladores s'usarien per primer cop en una guerra no colonial. Al Setge de Port Arthur tres divisions, amb 25 metralladores cadascuna, atacarien les fortificacions russes. Amassant les metralladores i disparant directament contra les defenses, van resultar un suport crucial per la vict\xc3\xb2ria japonesa._NEWLINE_El 1914, el coronel Kijiro Nambu va millorar la ja obsoleta Hotchkiss model 1897, per\xc3\xb2 mantenint el cartutx 6,5\xc3\x9750 mm Arisaka. La nova metralladora es va denominar Tipus 3 i b\xc3\xa0sicament incorporava nous mecanismes de bloqueig, ejecci\xc3\xb3 i lubrificaci\xc3\xb3, a m\xc3\xa9s a m\xc3\xa9s d'un redisseny de la base i del can\xc3\xb3._NEWLINE_Poc despr\xc3\xa9s de l'inici de la Segona Guerra sinojaponesa es va fer evident que el cartutx de 6,5x50 mm tenia un abast, penetraci\xc3\xb3 i poder de parada insuficient. Fins i tot millorant la bala i el propel\xc2\xb7lent, el cartutx era deficient en els combats a les planes de Manx\xc3\xbaria i la Xina. Per aix\xc3\xb2 es va comen\xc3\xa7ar el desenvolupament d'un cartutx nou, de calibre 7,7 mm, juntament amb la introducci\xc3\xb3 de noves metralladores i fusells que el poguessin fer servir. Tot i aix\xc3\xb2, les armes del calibre 6,5 mm es continuarien emprant durant tota la Segona Guerra Mundial, sovint causant problemes de subministrament._NEWLINE_Abans del conflicte, Nambu ja va comen\xc3\xa7ar a millorar la Tipus 3, preveient l'\xc3\xbas d'un cartutx semblant al brit\xc3\xa0nic .303 (de 7,7 mm de calibre). A m\xc3\xa9s a m\xc3\xa9s del canvi de cartutx, Nambu tamb\xc3\xa9 va redissenyar el mecanisme del disparador, l'empunyadura, i la mira, que es podia ajustar segons l'elevaci\xc3\xb3 i el vent. El disseny final es va acabar el 1932, i aquell mateix any va ser acceptat oficialment per l'ex\xc3\xa8rcit japon\xc3\xa8s, denominant-se Tipus 92 (pels dos darrers nombres de l'any del calendari japon\xc3\xa8s, el 2592, 1932 del calendari gregori\xc3\xa0).\n_START_SECTION_\nCaracter\xc3\xadstiques\n_START_PARAGRAPH_\nLa Tipus 92 tenia un llarg can\xc3\xb3 de 721 mm amb 25 grans anells de refrigeraci\xc3\xb3 al voltant. Aix\xc3\xb2, juntament amb la baixa cad\xc3\xa8ncia de foc i les pintes de nom\xc3\xa9s 30 cartutxos, feia que la vida del can\xc3\xb3 fos molt llarga, ja que rarament se sobreescalfava. La munici\xc3\xb3 emprada era de calibre 7,7mm i podia ser de bola semi-ratllada, tra\xc3\xa7adora, perforant o incendi\xc3\xa0ria. Aquests cartutxos eren alimentats per una obertura, que s'obria quan s'amartellava l'arma, que tenia un dip\xc3\xb2sit d'oli i un respall per lubrificar la munici\xc3\xb3 entrant. L'obertura d'ejecci\xc3\xb3 dels cartutxos tamb\xc3\xa9 es tancava, s'obria quan s'amartellava l'arma, prevenint que s'embrut\xc3\xads el mecanisme en combat. El tr\xc3\xadpode pesava 41 kg i es podia elevar amb una rodeta frontal._NEWLINE_Quan es disparava, l'assistent del tirador havia d'aguantar les pintes de munici\xc3\xb3 durant els primers trets perqu\xc3\xa8 sin\xc3\xb3 el pes del carregador feia que es doblegu\xc3\xa9s, fent que dispar\xc3\xa9s m\xc3\xa9s lentament i fent un soroll molt caracter\xc3\xadstic. Per aquest motiu, sovint les tropes aliades l'anomenaven Woodpecker, picot en catal\xc3\xa0._NEWLINE_A m\xc3\xa9s a m\xc3\xa9s, la Tipus 92 solia anar acompanyada de diversos accessoris: equipament antiaeri, tres mires telesc\xc3\xb2piques diferents, un brocal apagaflames, eines i parts de recanvi, m\xc3\xa0necs per reposicionar l'arma r\xc3\xa0pidament i una funda per l'arma."